
<צו הכניסה לישראל (פטור מאשרה), התשע"ה-2014 – בלארוס>
<היו"ר דב חנין:>
גבירותי, ברוכות הבאות. אנחנו פותחים את ישיבת ועדת הפנים והגנת הסביבה שעוסקת בצו הכניסה לישראל (פטור מאשרה), התשע"ה-2014. מי מייצג כאן את משרד הפנים? גברתי, בבקשה. 
<מיכל יוספוב:>
אני מרשות האוכלוסין, ההגירה ומעברי הגבול במשרד הפנים.

בעקבות פניית משרד החוץ לשר הפנים לגבי חתימה על הסכם פטור מאשרות עם בלארוסיה, בחן השר את כל הבקשה, כולל את הצד ההגירתי של הנושא, ונתן את ההסכמה שלו לחתימה על ההסכם. משרד החוץ יציג את הנימוקים. זה נמצא כבר לקראת הסוף. אנחנו מבקשים מן הוועדה לאשר את הצו. 

<גלעד קרן:>
תסבירי מה מהות הצו, מה מהות ההסכם. 

<מיכל יוספוב:>
המשמעות היא שאזרחי בלארוסיה המחזיקים בדרכונים לאומיים לא יצטרכו להצטייד באשרת כניסה ברצונם להגיע לארץ. 

<היו"ר דב חנין:>
הבנתי. שתי שאלות, גברתי, אם את יכולה לענות לי, ואחר-כך נעבור למשרד החוץ. איפה אנחנו עומדים בנושא אזרחי בלארוס שמגיעים לארץ ונשארים בארץ? יש בעיה כזאת של שוהים בלתי חוקיים?

<מיכל יוספוב:>
האחוז אפסי. 

<היו"ר דב חנין:>
מה הנתונים שיש לכם?

<מיכל יוספוב:>
משנת 2009 ועד היום נכנסו לארץ מבלארוס יותר מ-85,000 איש, כשסך הכול שוהים בארץ שלא כחוק 354 איש. 

<היו"ר דב חנין:>
זה נחשב אצלכם לשיעור נמוך באופן יחסי?

<מיכל יוספוב:>
שיעור אפסי. 

<היו"ר דב חנין:>
יש לכם איזו הערכה מה יקרה אם וככל שאנחנו נאשר את הצו הזה ולא יהיה בכלל צורך באשרות? מה יקרה? יש איזה צפי? עשיתם איזה ניתוח?

<מיכל יוספוב:>
מהניסיון שיש לנו עם מדינות אחרות, ברגע שיש ביטול של אשרה אנחנו רואים גידול בהגעה של תיירים לארץ. לא נתקלנו בבעיה הגירתית כתוצאה מכך שנתנו פטור מאשרה. 
<היו"ר דב חנין:>
אני מבין שיש לנו הסכמים דומים שהם כבר בתוקף, למשל עם רוסיה ואוקראינה. אחרי שאושרו ההסכמים ואישרנו את הפטור מאשרה, האם חל איזה שינוי בשיעור האנשים שנשארים בארץ שלא כחוק?

<מיכל יוספוב:>
לא. לא היה שום שינוי. לא היתה קפיצה משמעותית בהיקף השוהים הבלתי חוקיים פה בארץ. להיפך, היה גידול בעיקר במספר האנשים שהגיעו לארץ בפן התיירותי. 

<היו"ר דב חנין:>
כלומר, בפן התיירותי יש גידול ואין גידול משמעותי בשיעור השוהים הבלתי חוקיים. 

שאלה נוספת, גברתי. האם יש לכם איזו הערכה – אני שואל באמת מתוך מקום של חוסר ידע, אין לי שום ידע בעניין הזה, אני שואל שאלה לגמרי תמימה – מה המשמעות של הדבר הזה על תחום הסחר בבני אדם, סחר בנשים?

<מיכל יוספוב:>
אני לא יכולה לענות לך ספציפית כי משרד המשפטים אמור לענות. 

<היו"ר דב חנין:>
יש פה נציגות של משרד המשפטים? 

<לאה קריכלי:>
הוועדה הזמינה את משרד המשפטים. עו"ד אביטל שטרנברג היתה אמורה להגיע. 

<מיכל יוספוב:>
מי שמטפל בנושא סחר בבני אדם במשרד המשפטים זה עו"ד רחל גרשוני, המתאמת הבין-משרדית. 

<לאה קריכלי:>
אנחנו הזמנו נציגים של משרד המשפטים והם הודיעו לנו שעו"ד שטרנברג תגיע. 

<היו"ר דב חנין:>
אני מצטער על כך שאנשי משרד המשפטים בחרו לא להיות כאן מכיוון שהשאלה הזאת היא באמת שאלה חשובה. 

<מיכל יוספוב:>
אני יכולה רק לציין שלפני ששר הפנים נתן את ההסכמה שלו הוא בדק עם משרד המשפטים, עם היחידה הבין-משרדית שמתאמת, ולגבי בלארוס לא היתה להם התנגדות. 

<היו"ר דב חנין:>
הבנתי. זו גם התשובה שהם ענו לוועדה, למען הסדר והפרוטוקול. גם לנו ענו שאין להם קושי עם העניין. אבל אני חושב שבכדי לברר את הדברים נכון היה שנציג מטעמם יהיה בוועדה בכדי שנוכל לשאול אותו. 

<מיכל יוספוב:>
כדי לסבר את האוזן, לפני שאנחנו מעבירים בקשה לשר אנחנו עורכים בדיקות עם משרדים אחרים, אם למישהו יש התנגדות, ואחד המשרדים הוא משרד המשפטים, על שתי היחידות שלו, יחידת האמנות וההסכמים והיחידה המתאמת הבין-משרדית. אנחנו עורכים גם בדיקה אל מול השב"כ ולאחר מכן השר בודק את הבקשה ונותן את ההסכמה שלו.

<היו"ר דב חנין:>
תודה רבה, גברתי. נציגת משרד החוץ, בבקשה. 

<מיכל שריג-כדורי:>
אני מן המחלקה המדינית שמטפלת בבלארוס, מחלקת אירו-אסיה 1. מבחינתנו אנחנו בהחלט בעד ההסכם. מבחינה מדינית לא רק שאנחנו לא רואים מניעה אלא אנחנו רואים יתרון גדול מאוד לקיום הפטור, כפי שנאמר, גם בנושא תיירות. 
<היו"ר דב חנין:>
אגב, איזה סוג תיירות מגיעה בדרך כלל מבלארוס? בעיקר צליינים או כל מיני סוגים?

<מיכל שריג-כדורי:>
זה לפתחו של משרד התיירות, אבל ממה שאנחנו יודעים, מבקרים בעיקר על רקע נוצרי או על רקע תיירות כללית אזורית. לא משהו ספציפי. 

יהיה יתרון לנושא התיירות, וכמובן קשרי people to people, קשרי העמים. ברמה המדינית בוודאי זה יסייע לנו. יש לנו כמה וכמה הסכמים עם בלארוס, שכבר עומדים ונחתמו לאורך השנים, שיתופי פעולה גם למאבק בפשע, גם בתחום החקלאות, תעופה, כלכלה, מסחר. המטרה שלנו להגדיל את הקשרים. זה בהחלט כיוון שאנחנו למדנו גם מההסכמים עם רוסיה ואוקראינה, שכאשר ניתן הפטור זה פשוט העצים את הקשרים, העצים את השיחות הבילטרליות בנושאים האלה. זה באמת דבר שאנחנו תומכים בו. 

אני יכולה להוסיף בחצי מילה שמבחינת סחר בנשים, שזה נושא שעמד לפתחנו בנוגע לכמה וכמה מדינות, לא רק באזור אירו-אסיה אבל גם באירו-אסיה, אם זה ממולדובה ואוקראינה ורוסיה, לא ראינו שחלה איזו הידרדרות או בעייתיות, גם לגבי אוקראינה ורוסיה, שבהן כבר ניתן הפטור. 
וכאמור, זה עבר את כל המשרדים, כולל משרד המשפטים על כל מחלקותיו הרלוונטיות, אז במובן הזה לא צריכה להיות בעיה. 
<היו"ר דב חנין:>
רק כדי לקבל תמונה קצת יותר כוללת. אני מבין שעם רוסיה ואוקראינה יש לנו כבר הסכמים כאלה. מה קורה עם המדינות הבלטיות ליטא, לטביה ואסטוניה?

<מיכל שריג-כדורי:>
למיטב ידיעתי, יש בחלקן, לא בכולן. 

<היו"ר דב חנין:>
מה עם פולין?

<מיכל יוספוב:>
לגבי פולין יש פטור מאשרה. 

<מיכל שריג-כדורי:>
כל מי שנכלל בכיוון של אירופה והאיחוד האירופאי נכנס. 

<אורטל אלבז:>
אני רוצה להוסיף בהקשר של הגירה שהסכם פטור מאשרות עם מדינה לא מאפשר כניסה אוטומטית של אזרח למדינת ישראל. עדיין יש את הסנן של בקרי הגבול ששואלים את השאלות הנדרשות. גם אם יש הסכם פטור מאשרות אבל חושבים שמטרת הגעתו של אותו אזרח היא לא מטרת תיירות למשל אז פוסלים את כניסתו של אותו אזרח. זאת אומרת, ההסכם הזה לא מאפשר כניסה אוטומטית במאה אחוז. יש עדיין את הבקר, את סנן הגבול שיכול למנוע, אם הוא חושב שיש איזו הצדקה לאי-כניסה של אותו אדם. 

<היו"ר דב חנין:>
תודה רבה. אדוני היועץ המשפטי, יש לך הערות?

<גלעד קרן:>
ההערה היחידה, שהמטרה היא התייעצות עם הוועדה ולא אישור של הוועדה. אנחנו יכולים להגיד אם אנחנו תומכים בבקשת שר הפנים או לא תומכים. 

<היו"ר דב חנין:>
תודה לכם. אנחנו תומכים בבקשת שר הפנים. אנחנו מאחלים לכולנו הצלחה. בואו נתעסק יותר בענייני אשרות ופחות בצרות אחרות. 
תודה רבה. הישיבה נעולה. 

<הישיבה ננעלה בשעה 14:20.>
